Document ID: 31993D0259

ΑΠΟΦΑΣΗ ΤΗΣ ΕΠΙΤΡΟΠΗΣ της 24ης Μαρτίου 1993 σχετικά με τη χορήγηση συμπληρωματικής ενίσχυσης από τη Γερμανία υπέρ της βιομηχανίας άνθρακα για το 1992 (Το κείμενο στη γερμανική γλώσσα είναι το μόνο αυθεντικό)
(93/259/ΕΚΑΧ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα,
την απόφαση αριθ. 2064/86/ΕΚΑΧ της Επιτροπής της 30ής Ιουνίου 1986 σχετικά με το κοινοτικό καθεστώς παρεμβάσεων των κρατών μελών υπέρ της βιομηχανίας άνθρακα (1),
Εκτιμώντας ότι:
Ι Η γερμανική κυβέρνηση, με επιστολή της 10ης Φεβρουαρίου 1993, γνωστοποίησε στην Επιτροπή, σύμφωνα με το άρθρο 9 παράγραφος 3 της απόφασης αριθ. 2064/86/ΕΚΑΧ, ότι προτίθεται να χορηγήσει υπέρ της βιομηχανίας άνθρακα, αναδρομικά για το έτος 1992, συμπληρωματική ενίσχυση η οποία σχετίζεται με τις παραδόσεις άνθρακα και οπτάνθρακα που προορίζονται στη βιομηχανία σιδήρου και χάλυβα της Κοινότητας.
Στις 30 Σεπτεμβρίου 1992, η Επιτροπή εξέδωσε την απόφαση 92/506/ΕΚΑΧ (2) με την οποία εγκρίνεται η χορήγηση από την Ομοσπονδιακή Δημοκρατία της Γερμανίας ενισχύσεων υπέρ της βιομηχανίας άνθρακα για το έτος 1992.
Όπως ανέφερε η ανωτέρω απόφαση, η γερμανική κυβέρνηση σχεδίαζε να χορηγήσει για το 1992, στο πλαίσιο της απόφασης αριθ. 2064/86/ΕΚΑΧ και βάσει του συστήματος ενισχύσεων για τη διάθεση άνθρακα οπτανθρακοποίησης, οπτάνθρακα και άνθρακα που προορίζεται για έγχυση στην τροφοδότηση των υψικαμίνων της κοινοτικής βιομηχανίας σιδήρου και χάλυβα, ποσό ύψους 3 293 εκατομμυρίων γερμανικών μάρκων.
Στην εν λόγω απόφαση, η Επιτροπή επεσήμανε ότι το ύψος ενισχύσεων, βάσει του συστήματος αυτού, συνδεόταν με τις δυνατότητες του προϋπολογισμού- ως εκ τούτου, η γερμανική κυβέρνηση υποχρεούται να κοινοποιήσει τις τροποποιήσεις που προτίθεται να επιφέρει στο εγκριθέν από την Επιτροπή ποσό για το έτος 1992.
Η γερμανική κυβέρνηση πληροφόρησε την Επιτροπή ότι θα ήταν ανεπαρκές το ποσό των ενισχύσεων για τη διάθεση ανθράκων και οπτανθράκων με προορισμό την κοινοτική βιομηχανία σιδήρου και χάλυβα, όπως καθορίσθηκε στην εν λόγω απόφαση. Σε σύγκριση με το ύψος ενισχύσεων που εγκρίθηκε από την Επιτροπή, η αύξηση για το 1992 ανέρχεται σε 300,579 εκατομμύρια γερμανικά μάρκα, διαμορφώνοντας έτσι τις συνολικές ενισχύσεις για τη διάθεση άνθρακα και οπτάνθρακα και το 1992 σε 3 623,579 εκατομμύρια γερμανικά μάρκα.
Η αύξηση του ποσού της ενίσχυσης αυτής προέρχεται από τη μεγαλύτερη, απ' ό,τι αρχικώς εκτιμήθηκε, διαφορά μεταξύ των διαμορφούμενων στην παγκόσμια αγορά τιμών άνθρακα οπτανθρακοποίησης και του κόστους της γερμανικής παραγωγής, κατόπιν της παρατηρηθείσας στην παγκόσμια αγορά κάμψης τιμών και της εξέλιξης της τιμής του δολαρίου ΗΠΑ έναντι του γερμανικού μάρκου.
Η εν λόγω ενίσχυση που ανέρχεται σε 3 623,579 εκατομμύρια γερμανικά μάρκα, συμβιβάζεται με τις διατάξεις του άρθρου 4 της απόφασης αριθ. 2064/86/ΕΚΑΧ, δεδομένου ότι χρησιμεύει για την κάλυψη της διαπιστούμενης διαφοράς το 1992 μεταξύ της τιμής στην παγκόσμια αγορά και του κόστους παραγωγής ύψους 20,7 εκατομμυρίων τόνων, σύμφωνα με τους όρους οι οποίοι διατυπώνονται στο άρθρο 12 της εν λόγω απόφασης.
Το σχεδιαζόμενο μέτρο συμβάλλει στην αναδιάρθρωση και τον εξορθολογισμό της βιομηχανίας άνθρακα και στην επίλυση κοινοτικών και περιφερειακών προβλημάτων, κλιμακώνοντας χρονικώς το κλείσιμο ελλειματικών εγκαταστάσεων, ανταποκρινόμενο στα κριτήρια και τους στόχους του άρθρου 2, πρώτη και τρίτη περίπτωση της απόφασης.
Συνεπώς οι ενισχύσεις που αποτελούν το αντικείμενο της παρούσας απόφασης συμβιβάζονται με την εύρυθμη λειτουργία της κοινής αγοράς.
Η παρούσα απόφαση δεν παράγει έννομα αποτελέσματα μετά τη λήξη της ισχύος της απόφασης αριθ. 2064/86/ΕΚΑΧ.
ΙΙ Σύμφωνα με το άρθρο 11 παράγραφος 2 της απόφασης 2064/86/ΕΚΑΧ, η Επιτροπή οφείλει να εξασφαλίσει ότι οι άμεσες ενισχύσεις που εγκρίνονται για την τρέχουσα παραγωγή ανταποκρίνονται μόνο στους σκοπούς που διατυπώνονται στα άρθρα 3 έως 6 της απόφασης. Προς τούτο, πρέπει να ενημερώνεται για τα ποσά και τον τρόπο κατανομής των σχετικών καταβολών.,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Επιτρέπεται στη Γερμανία να χορηγήσει, για το 1992, συμπληρωματική ενίσχυση για τη διάθεση άνθρακα οπτανθρακοποίησης, οπτάνθρακα και άνθρακα που προορίζεται για έγχυση στην τροφοδότηση των υψικαμίνων της κοινοτικής βιομηχανίας σιδήρου και χάλυβα, μέχρι ύψους 330 579 000 γερμανικών μάρκων, διαμορφώνοντας το συνολικό ποσό του ανωτέρω μέτρου για το έτος 1992 σε 3 623 579 000 γερμανικά μάρκα.
Άρθρο 2
Η Γερμανία ανακοινώνει στην Επιτροπή, έως τις 30 Ιουνίου 1993, τα πράγματι καταβληθέντα ποσά ενισχύσεων κατά το έτος 1992.
Άρθρο 3
Η παρούσα απόφαση απευθύνεται στην Ομοσπονδιακή Δημοκρατία της Γερμανίας.
Βρυξέλλες, 24 Μαρτίου 1993.

Labels: 18
19
1
14